誰何哭
作者：徐積
朝代：宋

paragraphs: 誰何哭，哀且危。
白頭母，朱顔兒。
兒忽捨母去，母何用生爲。
架上有兒書，篋中有兒衣。
兒聲不復聞，兒貌不復窺。
誰何哭，哀復哀。
腸未絕，心先摧。
母恃兒爲命，兒去不復來。
朝看他人兒，暮看他人子。
一日一夜閒，十生九復死。
君不見昨夜人靜黄昏時，含辛抱痛無人知。
其時忽不記兒死，倚門引頸望兒歸。